# Onintza Ostolaza Arruabarrena

Onintza Ostolaza Arruabarrena (Oiartzun, 1982ko urtarrilaren 17a). Zuzenbidean lizentziatua, euskal presoen abokatua delako da bereziki ezaguna. Bere militantzia lanari lotuta darama batik bat eta presoen salbuespen egoeraren aurka borrokatzen du, espetxe-legerian jasotako eskubideen defentsan. Herri mailara ere luzatzen du bere konpromisoa, besteak beste, mugimendu feministan ekarpenak egiten. Espainiako Auzitegi Nazionalak 11/13 sumarioan auzipetutakoen artean zegoen Onintza, hain zuzen euskal presoei laguntza emateagatik prozesatua.

## Biografia

Onintza Ostolaza Arruabarrena, Kontxi eta Joxeren alaba gazteena da, eta, bere anaia bezala, Elizalde auzoan jaio zen. Bere lehen eskolatzea Iturburu Udal haur-eskolan egin zuen eta oinarrizko ikasketak Haurtzaro ikastolan. Ondorengo batxilergo ikasketak, berriz, Oiartzo ikastolan burutu zituen.
Umetan hasi zen euskal dantzak ikasten Haurtzaro dantza taldean, Maixabel Oroz, irakasle lezoarraren eskutik. Hamar bat urtez jardun zuen bertan, sortzen ziren ekitaldi guztietan parte hartuz. Izan herriko jaiak, ezkontzak, omenaldiak, etab. Hori gutxi ez eta biolina ikasketak ere egin zituen Ibargain musika eskolan. Biolin jole bezala ere aritu zen musika eskolako orkestran, kuartetoetan eta sortzen ziren beste hainbatetan.
2005ean lortu zuen Zuzenbideko lizentziatura Euskal Herriko Unibertsitateko Zuzenbide Fakultatean.

### Lanbide jarduera eta militantzia

Ikasketetako praktikak Egia Kolektiboan burutu ondoren, jarraian hasi zen lanean. Lehenik EHNE sindikatuan (urte betez) eta segidan, euskal presoen abokatu bezala. Bere jarduna gehienbat Madrileko eremuan kokatzen da, Entzutegi Nazionalean juzgatzen diren auzien defentsan aritzen baita. Zuzenbide Penala eta Espetxe Zuzenbideko esparruan jarduten du batik bat. Oraindik ere euskal presoei ezartzen zaizkien salbuespenezko legedi eta neurrien aurrean, haien eskubideak gauzatzen eta espetxe-ibilbidean aurrera egin dezaten lan egiten du.
Euskal presoen auzietan espezializatua da eta lanbideak eramaten du presoen inguruko hainbat kolektiboekin kolaboratzera. Hor daude Etxerat, Euskal Preso eta Iheslari Politikoen Senide eta Lagun Elkartea, Sare, Herritarren Sarea, edo Harrera elkartea, katzelatik ateratzen direnei laguntzeko elkartea. Agerraldiak, hitzaldiak, prentsaurrekoak... gehigarri.
Entzutegi Nazionalean hainbat epaiketatan, defentsa lanetan aritu da, besteak beste, makro epaiketaren batean ere bai. Adibidez, Segurako Mahai Nazionalaren aurkako epaiketan aritu zen, eta baita Segi-ren aurkako hainbat epaiketatan ere, tartean Oarsoaldekoa.

### Euskal presoen abokatua izateagatik atxilotua

2015eko urtarrilean detenitu zuten Onintza, euskal presoei laguntza ematen zieten kolektiboen artean. “ETAren kartzeletako frontea” izatearen akusaziopean, lau operazio desberdin burutu ziren. Herrira kontra, Jaiki Hadi, asistentzia psikologikoa ematen zienen kontra; asistentzia juridikoa ematen zieten abokatuen kontra eta asistentzia ekonomikoa ematen zienen kontra.
Atxiloketa multzoka egin zuten nahiz eta epaiketa denak batera burutu. 47 lagun izan ziren elkarrekin epaituak. “Dena da ETA” kontzeptua erabili zuten aitzakiatzat euskal presoen babesa deuseztatzeko. Fiskaltzak 601 urteko zigorrak eskatzen zituen, eta 117.600 euroko isuna.
Onintza atxilotu zutenean, 8 hilabeteko seme txikia zuen, bularreko umea, eta tinko borrokatu behar izan zuen haurrari bere esnea eman eta ahalik eta azkarren berarekin elkartzeko. Intxaurrondoko kuartelean egun bat igaro eta gero, Madrilera eraman zuten. Bertan Eloy Velasco epailearen aurretik pasa ondoren, behin behineko askatasunean gelditu ziren bera, eta berarekin atxilotutako beste abokatuak. Estatutik ateratzeko debekuaz gain, ondasunak enbargatu zizkieten epaiketaren sententzia atera arte.
Ebazpena akordioren bitartez heldu zitzaien, 2019ko irailaren 16ean. Denek Erakunde terroristako kide izatearen akusazioa onartzearen truke, 2 urtez azpiko kondenak jaso zituzten eta inor ez zen espetxera joan.

### Onintzaren askatasunaren aldeko ekimenak herrian

11/13 sumarioan auzipetuta zegoelako, Onintzari babesa emateko Elkartasun Maratoia antolatu zen Oiartzungo herrian, 2019ko irailaren 6ean. “Onintza herrian” lelopean, ekitaldi ugari izan ziren: abeslariak, bertsolariak, dantzariak, herritarrekin 47ak herrira iniziatibaren logoa osatzea... Epaiketa hilaren 16an hasiko zela-eta, egun horretara bitartean, izango ziren beste elkartasun keinu gehiago, tartean 2019ko irailaren 14ean Bilbon egingo zen manifestazio nazionala.

### Egoera pertsonala

Onintza militantea izatearekin batera, ama ere bada. Gorka Irazustarekin sortu du familia eta hiru semeren guraso dira. Beste lau abokaturekin batera kooperatiba sortu eta 373 abokatuak izeneko taldean egiten du lan, Donostiako Egian. Zuzenbide Penalean, Familia Zuzenbidean, Emigranteen arretan, eta beste hainbat eremutan aritzen dira lanean.

## Erreferentziak

* 1 2 www.izt.eus, IZT Informatika zerbitzuak-. «Entrevista a la abogada Onintza Ostolaza en Euskadi Irratia» www.etxerat.eus (Noiz kontsultatua: 2025-02-26).
* ↑ Erik, Gartzia(e)ko. (2024-06-17). «'Feminismoa eta (in)justizia', Onintza Ostolazaren eskutik, etzi» Oarsoaldeko Hitza (Noiz kontsultatua: 2025-02-26).
* 1 2 Erik, Gartzia(e)ko. (2019-09-06). «Euskal presoei babesa emateagatik, auzitara» Oarsoaldeko Hitza (Noiz kontsultatua: 2025-02-26).
* ↑ «Harrera» harreraelkartea.eus (Noiz kontsultatua: 2025-02-26).
* ↑ www.izt.eus, IZT Informatika zerbitzuak-. «Entrevista a la abogada Onintza Ostolaza en Euskadi Irratia» www.etxerat.eus (Noiz kontsultatua: 2025-02-26).
* ↑ «Batasunaren aurkako operazioa, �ideiak kriminalizatzeko� egin dela esan du Anai Arteak - GARA» gara.naiz.eus (Noiz kontsultatua: 2025-02-26).
* ↑ «�Independentziari ateak irekiko dizkion borrokarako sasoia da� - GARA» gara.naiz.eus (Noiz kontsultatua: 2025-02-26).
* ↑ «Auzipetuek epailearen aurrean deklaratzen jarraitzen dute» EITB (Noiz kontsultatua: 2025-02-26).
* ↑ «Jaiki Hadi: 'Presoek osasun arreta jasotzeko duten eskubidea kriminalizatu nahi dute'» EITB (Noiz kontsultatua: 2025-02-26).
* ↑ (Gaztelaniaz) AGENCIAS. (2016-04-22). «La Audiencia Nacional procesa a 47 personas como miembros del "frente de cárceles" de ETA» RTVE.es (Noiz kontsultatua: 2025-02-26).
* ↑ (Frantsesez) «Abrazos, besos y emoción a las puertas de la AN» www.naiz.eus (Noiz kontsultatua: 2025-02-26).
* ↑ Erik, Gartzia(e)ko. (2019-09-06). «Onintza Ostolaza herrian nahi dutela aldarrikatu dute, modu alaiean» Oarsoaldeko Hitza (Noiz kontsultatua: 2025-02-26).
* ↑ «Kaleak betetzeko deia egin dute 11/13 makroepaiketako auzipetuek» EITB (Noiz kontsultatua: 2025-02-26).

## Kanpo estekak

* Elkarrizketa Amapola morea.
* Onintza herrian ekimenaren erreportajea.
* Datuak: Q132066640